Správa zo zahraničnej pracovnej cesty - osnova
1.  Účastník ZPC:
Alena Fodorová, Mgr., Ministerstvo školstva, vedy, výskumu a športu SR, Stromová 1, 813 30 Bratislava, riaditeľka Strediska na uznávanie dokladov, AJ – pokročilý;
Dominika Zvonárová, Mgr., Ministerstvo školstva, vedy, výskumu a športu SR, Stromová 1, 813 30 Bratislava, hlavný radca, AJ – pokročilý;
2.  Zahraničná pracovná cesta:
Belgicko, Brusel, 20. 10. 2016;
Účasť na stretnutí Skupiny koordinátorov pre uznávanie odborných kvalifikácií. Cestovné náklady hradené pre 1 osobu EK a ubytovanie hradené MŠVVaŠ SR. 
3.  Rámcový program pobytu:
19. 10. 2016 – odchod na stretnutie Viedeň - Brusel
20. 10. 2016 - účasť na rokovaní v Conference Centre Albert Borschette, Rue Froissart 36, 1040 Brusel a návrat do Bratislavy

4.  Stručný priebeh rokovaní, resp. študijného pobytu: 
20. 10. 2016 – Na stretnutí Skupiny koordinátorov pre uznávanie odborných kvalifikácií bolo prerokovávaných viacero bodov z agendy, ktorú nastavila Komisia. Úvodným bodom rokovania bola opäť žiadosť Komisie o informovaní jednotlivých členských štátov o aktuálnom stave implementácie smernice Európskeho parlamentu a Rady 2013/55/EÚ, ktorou sa mení smernica 2005/36/ES o uznávaní odborných kvalifikácií. Keďže viacero členských štátov ešte nesplnili všetky požiadavky, ktoré vyplývajú z transpozičného procesu, boli delegácie predmetných štátov vyzvané, aby prezentovali očakávané alebo aktualizované termíny úplného transpozičného procesu v jednotlivých členských štátoch. Situácia ohľadom transpozičného procesu sa líšila medzi jednotlivými štátmi, niektoré štáty sa aktuálne nachádzajú v legislatívnom procese, niektoré štáty deklarovali ukončenie procesu na konci roka 2016. 
Témou stretnutia bola opäť aj stratégia jednotného trhu, s ktorou úzko súvisí výkon regulovaných povolaní a snaha odstrániť neprimerané a zbytočné právne prekážky v mobilite osôb. V rámci tejto témy sa komisia zameriava na 2 špecifické iniciatívy v súvislosti s regulovanými povolaniami – na usmernenia v súvislosti s reformnými potrebami v oblasti regulovaných povolaní a na test proporcionality. Táto téma bola prediskutovávaná aj na predchádzajúcom stretnutí, takže Komisia predostrela aktivity, ktoré sa udiali od stretnutia. Keďže na septembrovom stretnutí bolo deklarované, že reformy majú byť založené na hlbokých analýzach jednotlivých povolaní a vypracovaní kvalitatívnych a kvantitatívnych hodnoteniach jednotlivých obmedzení s cieľom zabezpečiť rast predmetným sektorom, boli niektoré štáty (vrátane Slovenskej republiky) požiadané o finálnu kontrolu dokumentu, tzv. “country sheet“. Tento dokument vychádza z kompletizujúcej tabuľky pre niektoré povolania, ktorú vypracovávali štáty na žiadosť Komisie. Ostatné štáty budú oslovené postupne so žiadosťou o kontrolu “country sheet“ v nasledujúcom období. Opäť bola zdôraznená skutočnosť, že cieľom oboch iniciatív je  zlepšiť, zjednodušiť a zmodernizovať prístup k povolaniam v členských štátoch a zaistiť mobilitu osôb medzi jednotlivými štátmi bez zbytočných regulačných prekážok.
Ďalším bodom stretnutia bolo predostrieť skúsenosti Talianska a Litvy s výstražným mechanizmom v systéme IMI. Delegácie týchto krajín prezentovali ostatným účastníkom stretnutia, akým spôsobom je výstražný mechanizmus zabezpečený v ich krajine; za akých podmienok vydávajú výstražné upozornenia k jednotlivým odborníkov a ktoré orgány sú kompetentné za vydávanie výstražných upozornení. 
Komisia ďalej v krátkosti informovala o stave databáz regulovaných povolaní a o ďalších plánoch s využitím potenciálu informácií uvedených v databázach jednotlivých krajín. Ubezpečila členov stretnutia, že databázy nie sú len úložiskom týchto informácií, ale budú ďalej použité pri hĺbkových analýzach jednotlivých povolaní. 
Záver stretnutia bol venovaný informovaniu o aktuálnej situácii ohľadom spoločných zásad odbornej prípravy pre 5 kategórií inžinierov. Túto aktivitu vyvíja Komisia prostredníctvom Európskej rady inžinierskych komôr (European Council of Engineers Chambers - ECEC). Cieľom je zaradiť jednotlivé inžinierske profesie medzi tzv. sektorové povolania – teda povolania, ktorých uznávanie kvalifikácie prebieha automatickým režimom na základe koordinácie vzdelania vo všetkých členských štátoch a tým dosiahnuť väčšiu mobilitu expertov. Komisia v spolupráci s ECEC pripravuje na 27.10. 2016 konferenciu vo Viedni, kde bude predstavený návrh spoločných zásad odbornej prípravy pre stavebných inžinierov.

5.Odporúčané závery:
Komisia opäť apelovala na členské štáty, ktoré si ešte nesplnili svoje povinnosti, vyplývajúce z transpozičného procesu, aby tak urobili, čo v najkratšom čase. Rovnako Komisia zdôrazňovala potrebu vypracovania a zaslania dokumentu „country sheet“ a aktualizovanie databáz regulovaných povolaní, keďže tieto výstupné informácie sú nevyhnutným podkladom k ďalším aktivitám v rámci stratégie jednotnému trhu.
6. Prehľad prinesenej dokumentácie
Dokumentácia nie je k dispozícii, elektronická dokumentácia je prístupná cez webovú stránku CIRBAC – Group of coordinators.

7. Prínos ZPC
Povinná účasť a práca v Skupine koordinátorov vyplýva zo smernice 2005/36/ES o uznávaní odborných kvalifikácii. Poskytnuté informácie zo strany členských štátov a pomáhajú Komisii pri tvorbe právnych noriem umožňujúce väčšiu mieru uplatňovania zásady EÚ o voľnom pohybe osôb. Práca v skupine členským štátom umožní navrhnúť, zasahovať a pripomienkovať znenia právnych noriem EÚ pred začatím legislatívneho procesu a počas legislatívneho procesu. Prínosom je najmä výmena skúseností medzi jednotlivými členskými štátmi a štátmi EFTA ako aj Švajčiarska pri aplikovaní smernice 2005/36/ES o uznávaní odborných kvalifikácií.

8.  Spôsob zverejnenia výsledkov

Správa zo ZPC bola zaslaná Sekcii medzinárodnej spolupráce, európskych záležitostí a celoživotného vzdelávania MŠVVaŠ SR, ktorá ju zverejní na internetových stránkach MŠVVaŠ SR. Súhlasíme so zverejnením správy na internete.

Dátum: 24. 10. 2016

Správu vypracovala:     Mgr. Dominika Zvonárová
Správu schválil:
Mgr. Alena Fodorová, riaditeľka Strediska na uznávanie dokladov